## El Consell autoritza la contractació del servici de neteja dels centres docents públics de la Comunitat Valenciana

*** El valor estimat de la contractació ascendix a 255.068.009 euros**

El Consell ha acordat l’autorització de la contractació del servici de neteja dels centres docents públics valencians de la Generalitat.

El contracte es dividix en 25 lots per al servici de neteja (9 a Alacant, 3 a Castelló i 13 a València) i 3 lots per al servici d’auditoria (un per cada província) i s’adjudicarà mitjançant en un procediment obert, en el qual tota empresa interessada podrà presentar una proposició.

El pressupost base de licitació per a este contracte de neteja dels centres educatius ascendix a 137.372.113,22 (IVA inclòs), dels quals 17.074.081,8 correspon a l’anualitat de 2025; 69.309.012,5 són per a 2026; i 50.989.018,9, per a l’anualitat de 2027. El valor estimat de la contractació ascendix a 255.068.009 euros.

La duració del contracte és de dos anys, amb data d’inici fixada en l’1 de setembre de 2025 i data de finalització per al 31 d’agost de 2027, amb possibilitat de dos pròrrogues de fins a un any cada una, potestativa per a l’Administració i obligatòria per a l’empresa adjudicatària. D’esta manera, la duració màxima del contracte, inclosa la pròrroga, és de quatre anys.

Amb este nou contracte s’atendran 474 centres de la Comunitat Valenciana. L’objectiu d’esta contractació és mantindre els centres educatius de la Comunitat Valenciana en condicions de qualitat perquè alumnat i docents estiguen en un entorn i espai adequat.

Fecha: 30/12/2024